Liceul Ortodox ”Sfântul Nicolae” din Zalău a fost înființat în contextul revigorării învățământului teologic în perioada de libertate religioasă de după decembrie 1989. Astfel, a fost înființată mai întâi o clasă cu profil teologic la filiera vocațională din cadrul Liceului Pedagogic Gheorghe Șincai din Zalău, începând cu anul școlar 1994-1995. Împlinirea celor 30 de ani de învățământ teologic în județul Sălaj a fost marcată festiv, oficialitățile transmițând mesaje întregii comunități sălăjene.
Liceul Ortodox Sfântul Nicolae din Zalău are dublă subordonare, funcționând sub coordonarea Inspectoratului Școlar Județean Sălaj și a Episcopiei Sălajului.
Patronii spirituali ai școlii sunt Sfinții Trei Ierarhi Vasile cel Mare, Grigorie Teologul și Ioan Gură de Aur, care sunt, de altfel, patronii învățământului teologic din întreaga lume ortodoxă, și Sfântul Ierarh Nicolae, cu zi de prăznuire în 6 decembrie, care este și ziua unității de învățământ.
Nivelul de atingere a standardelor educaționale pentru absolvenții Liceului Ortodox Sfântul Nicolae din Zalău este unul foarte ridicat, iar la sfârșitul anilor de studii, certificatul obținut le dă posibilitatea încadrării în activitatea lor, ca personal de cult secundar.